**Broj: 711-I-1565-M-128/18-02-17**

Zagreb, 29. listopada 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Fabrizija Radina, zamjenika župana Istarske županije, za davanjem mišljenja Povjerenstva,** na 26. sjednici, održanoj 29. listopada 2018.g., daje sljedeće

**MIŠLJENJE**

**I. Na temelju članka 14. stavaka 1. i 2. ZSSI-a Fabrizio Radin, zamjenik župana Istarske županije može za vrijeme obnašanja navedene dužnosti obavljati funkciju vršitelja dužnosti dekana visoke škole Politehnika Pula – Visoka tehničko-poslovna škola s pravom javnosti u postupku preoblikovanja u veleučilište Istarsko veleučilište, bez zasnovanog radnog odnosa i ostvarivanja prihoda za obavljanje navedene funkcije, ukoliko u njezinom izvršavanju ne bi obavljao poslove upravljanja ustanovom, a ukoliko bi imao upravne ovlasti mogao bi obavljati navedenu funkciju ako je predmetna ustanova proglašena pravnom osobom od posebnog interesa za državu ili Istarsku županiju, ali bez prava na naknadu u toj ulozi, osim prava na naknadu putnih i drugih opravdanih troškova i pod uvjetom da već prethodno nije član upravnog vijeća dviju ustanova od posebnog interesa.**

**II. Za dopustivost obavljanja navedene funkcije sa stajališta odredbi Zakona o lokalnim izborima koji člankom 89. propisuje da župan ili zamjenik župana za vrijeme obnašanja dužnosti ne mogu biti ravnatelj niti član upravnog vijeća ustanove kojoj je jedinica područne (regionalne) samouprave osnivač, nadležno je Ministarstvo uprave.**

 Obrazloženje

Zahtjev za davanjem mišljenja Povjerenstva podnio je dužnosnik Fabrizio Radin, zamjenik župana Istarske županije. U knjigama ulazne pošte zahtjev je zaprimljen pod poslovnim brojem: 711-U-2933-M-128/18-01-3 dana 12. listopada 2018. g., povodom kojeg se vodi predmet broj M-128/18.

Člankom 3. stavkom 1. podstavkom 42. ZSSI-a propisano je da su župani i njihovi zamjenici dužnosnici u smislu odredbi ZSSI-a, stoga je dužnosnik Fabrizio Radin povodom obnašanja dužnosti zamjenika župana Istarske županije obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik traži mišljenje Povjerenstva može li za vrijeme profesionalnog obnašanja dužnosti zamjenika župana Istarske županije obavljati funkciju vršitelja dužnosti dekana Politehnike Pula – Visoke tehničko-poslovne škole s pravom javnosti u postupku preoblikovanja u Istarsko veleučilište, s time da bi navedenu funkciju obavljao bez zasnovanog radnog odnosa i ostvarivanja prihoda.

Dužnosnik u zahtjevu navodi da je na lokalnim izborima održanim u svibnju 2017.g. izabran na navedenu dužnost koju obnaša od 26. svibnja 2017.g. Navodi da je na temelju odredbi tada važećih Zakona o znanstvenoj djelatnosti i visokom obrazovanju i Zakona o ustanovama Skupština Istarske županije na sjednici održanoj 11. prosinca 2000.g. donijela Odluku o osnivanju Visoke tehničke škole u Puli – Politehnički studij s pravom javnosti („Službene novine Istarske županije“ broj 8/00.) te da je dana 9. studenoga 2009.g. donijela Odluku o promijeni naziva Visoke tehničke škole u Puli – Politehnički studij s pravom javnosti u Politehnika Pula – Visoka tehničko-poslovna škola s pravom javnosti („Službene novine Istarske županije“ broj 13/09.). Nadalje se navodi da je sukladno Zakonu o znanstvenoj djelatnosti i visokom obrazovanju („Narodne novine“ broj 123/03., 198/03., 105/04., 174/04., 02/07., 46/07., 45/09., 63/11., 94/13., 139/13., 101/14. i 60/15.) navedena ustanova registrirana za obavljanje studijskih programa preddiplomskog stručnog studija Politehnika za koji je dopusnica izdana 6. listopada 2005.g., koji traje tri godini odnosno 6 semestara te se završetkom stječe 180 ECTS bodova i stručni naziv prvostupnik inženjer politehnike, specijalističkog diplomskog stručnog studija Kreativni menadžment za koji je dopusnica izdana 25. rujna 2008.g. i koji traje 2 godine odnosno 4 semestra te se njegovim završetkom stječe 120 ECTS bodova i stručni naziv specijalist kreativnog menadžmenta, društvene znanosti - polje ekonomija, kratkog stručnog studija Politehnika za koji je dopusnica izdana 4. srpnja 2016.g. i koji traje 2 godine odnosno 4 semestra te se njegovim završetkom stječe 120 ECTS bodova i stručni naziv stručni pristupnik politehnike, tehničke znanosti – polje temeljne tehničke znanosti, preddiplomskog stručnog studija Mehatronika za koji je dopusnica izdana 19. srpnja 2017.g. i koji traje tri godine odnosno 6 semestara te se završetkom se stječe 180 ECTS bodova i stručni naziv prvostupnik inženjer mehatronike, tehničke znanosti – polje strojarstvo.

Dužnosnik u zahtjevu ističe da je prema članku 67. stavku 2. Zakona o znanstvenoj djelatnosti i visokom obrazovanju veleučilište visoka škola koja izvodi najmanje tri različita studija iz tri različita polja te da su se dobivanjem dopusnice za izvođenje preddiplomskog stručnog studija Mehatronike stekli uvjeti da predmetna institucija iz visoke škole postane veleučilište. Dužnosnik iznosi da je polazište za preoblikovanje potreba za porastom popularnosti stručnih studija u funkciji gospodarstva Istarske županije, potreba za STEM studijima te potreba za visokoobrazovnim stručnjacima u Istarskoj županiji, a u razvojnom smislu veleučilište bi bilo otvoreno razvoju drugih studijskih programa i povezivanju svih stručnih studija koji se izvode u Istarskoj županiji, što bi omogućilo mladim ljudima, koji do sada nisu imali priliku za to, nastavak obrazovanja kao i privlačenje studenata iz drugih županija.

Napominje kako je za potrebe preustroja u Istarsko veleučilište potreban dodatni angažman vezan za izradu strateških dokumenata te kadrovskog i financijskog osnaživanja u cilju uspostave kvalitetne ustanove koja nakon provedenog postupka preustroja može odgovoriti na zahtjeve gospodarstvenika za stručnim studijima, a podredno i zahtjevima osnivača. Dužnosnik zaključuje da bi funkciju vršitelja dužnosti dekana Politehnike Pula – Visoke tehničko-poslovne škole s pravom javnosti obavljao do završetka postupka preustroja u Istarsko veleučilište odnosno do izbora novih rukovodećih tijela.

Člankom 14. stavkom 1. ZSSI-a propisano je da dužnosnici ne mogu biti članovi upravnih vijeća ustanova niti obavljati poslove upravljanja u poslovnim subjektima.

Stavkom 2. istog članka ZSSI-a propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Prema članku 14. stavku 4. ZSSI-a predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 68. stavkom 1. Zakona o znanstvenoj djelatnosti i visokom obrazovanju („Narodne novine“ broj 123/03., 198/03., 105/04., 174/04., 02/07., 46/07., 45/09., 63/11., 94/13., 139/13., 101/14., 60/15. i 131/17.) propisano je da su tijela veleučilišta i visoke škole dekan, upravno vijeće, stručno vijeće i druga stručna i savjetodavna tijela čije se osnivanje, sastav i nadležnost uređuje statutom ili drugim općim aktom ustanove. Stavkom 2. istog članka Zakona propisano je da dekana veleučilišta visoke škole imenuje i razrješava upravno vijeće te da predstavlja i zastupa ustanovu i u svom radu ima prava i obveze ravnatelja ustanove.

Stoga dužnosnik Fabrizio Radin za vrijeme obnašanja dužnosti zamjenika župana Istarske županije može obavljati funkciju vršitelja dužnosti dekana visoke škole Politehnika Pula – Visoka tehničko-poslovna škola s pravom javnosti u postupku preoblikovanja u veleučilište Istarsko veleučilište, bez zasnovanog radnog odnosa i ostvarivanja prihoda za obavljanje iste funkcije, ukoliko u izvršavanju navedene funkcije ne bi obavljao poslove upravljanja ustanovom kao poslovnim subjektom, obzirom da se prava i ovlasti dekana te osoba imenovanih na funkciju vršitelja dužnosti unutar odredbi Zakona o znanstvenoj djelatnosti i visokom obrazovanju detaljnije mogu propisati statuom ustanove ili drugim općim aktima. Ukoliko bi pak u postupku preustroja imao upravne ovlasti, tada bi mogao obavljati navedenu funkciju ako je ustanova Politehnika Pula – Visoka tehničko-poslovna škola s pravom javnosti proglašena pravnom osobom od posebnog interesa za državu ili Istarsku županiju, ali bez prava pravo na naknadu u toj ulozi, osim prava na naknadu putnih i drugih opravdanih troškova te ukoliko već prethodno nije član upravnog vijeća dviju ustanova od posebnog interesa.

Člankom 89. Zakona o lokalnim izborima („Narodne novine“ broj 144/12. i 121/16.) propisane su nespojive dužnosti s istodobnim obnašanjem dužnosti župana ili zamjenika župana. Navedenim člankom propisano je da župan ili zamjenik župana za vrijeme obnašanja dužnosti ne mogu biti ravnatelj niti član upravnog vijeća ustanove kojoj je jedinica područne (regionalne) samouprave osnivač. Za mjerodavno tumačenje odredbi Zakona o lokalnim izborima pa tako i dopustivost obavlja funkcije člana upravnog vijeća ustanove čiji je osnivač jedinica područne (regionalne) samouprave u kojoj dužnosnik obnaša dužnost župana ili zamjenika župana nadležno je Ministarstvo uprave.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Fabrizio Radin, elektronička dostava
2. Objava na internetskoj stranici Povjerenstva
3. Pismohrana